[pic] | EUROOPAN YHTEISÖJEN KOMISSIO |

Bryssel 14.3.2006

KOM(2006) 126 lopullinen

1997/0335 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti

neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi sisävesialusten teknisistä vaatimuksista ja direktiivin 82/714/ETY kumoamisesta

1997/0335 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti

neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi sisävesialusten teknisistä vaatimuksista ja direktiivin 82/714/ETY kumoamisesta

1. TAUSTA

Ehdotuksen Euroopan parlamentin ja neuvostolle toimituspäivä (asiakirja KOM(1997) 644 lopullinen – 1997/0335 (COD): | 9. joulukuuta 1997 |

Euroopan talous- ja sosiaalikomitea antoi lausuntonsa: | 25. maaliskuuta 1998 |

Euroopan parlamentin ensimmäisen käsittelyn lausunnon päivä: | 20. lokakuuta 1998 |

Oikeusperustaa muutettiin, koska Amsterdamin sopimuksen voimaantulon myötä liikennealalla otettiin käyttöön yhteispäätösmenettely: | 1. toukokuuta 1999 |

Euroopan parlamentti vahvisti ensimmäisessä käsittelyssä antamansa lausunnon: | 16. syyskuuta 1999 |

Muutetun ehdotuksen toimituspäivä (asiakirja KOM(2000) 419 lopullinen): | 19. heinäkuuta 2000 |

Neuvosto pääsi osittaiseen poliittiseen yhteisymmärrykseen direktiiviehdotuksen operatiivisesta osasta: | 9. joulukuuta 2004 |

Muutetun ehdotuksen toimituspäivä (yksimielisesti): | 23. helmikuuta 2006 |

2. KOMISSION EHDOTUKSEN TAVOITE

Komission muutetulla ehdotuksella, joka koskee Euroopan parlamentin ja neuvoston direktiiviä sisävesialusten teknisistä vaatimuksista 4 päivänä lokakuuta 1982 annetun direktiivin 82/714/ETY muuttamisesta, pyritään mukauttamaan yhteisön tekniset vaatimukset Reinin vesiliikenteessä sovellettuihin edistyksellisiin normeihin, jotta koko Euroopan vesiväyläverkossa olisi käytössä yksi ainoa järjestely. Ehdotuksella luodaan myös komiteamenettely, jolla pyritään helpottamaan näiden teknisten vaatimusten tulevaa mukauttamista tekniikan kehitykseen ja muiden kansainvälisten järjestöjen ja erityisesti Reinin navigaation keskuskomission (RNKK) työhön perustuvaan kehitykseen.

Sisämarkkinat ja vapaan sisävesiliikenteen kehittäminen EU:n kaikilla vesiväylillä edellyttävät teknisten ja turvallisuusvaatimusten yhdenmukaistamista tai lähentämistä mahdollisimman tiukkojen vaatimusten mukaisesti. Tämä edistää sekä tavaroiden vapaata liikkuvuutta että korkeatasoisten turvallisuus-, ympäristö- ja sosiaalinormien soveltamista. Teknisten vaatimusten yhdenmukaistaminen ja todistusten vastavuoroinen tunnustaminen parantaa myös terveen kilpailun edellytyksiä ja luo todella tasapuoliset toimintaolosuhteet sisävesiliikenteen sisämarkkinoilla.

3. HUOMAUTUKSET YHTEISESTÄ KANNASTA

EHDOTUKSEN KÄSITTELY NEUVOSTOSSA EI EDENNYT VUOSINA 1999–2004. SYYNÄ TÄHÄN OLI KYSYMYS SIITÄ, VOIDAANKO YHTEISÖN TODISTUKSELLA VARUSTETTUJEN ALUSTEN LIIKENNÖINTI REINILLÄ SALLIA. REININ VESILIIKENTEESTÄ TEHDYSSÄ TARKISTETUSSA YLEISSOPIMUKSESSA EI AIEMMIN SALLITTU MUIDEN KUIN REININ RANNIKKOVALTIOIDEN JA BELGIAN MYÖNTÄMIEN TODISTUSTEN TUNNUSTAMISTA, MUTTA TILANNE MUUTTUI EDELLÄ MAINITUN YLEISSOPIMUKSEN LISÄPÖYTÄKIRJAN NRO 7 HYVÄKSYMISEN JA VOIMAANTULON MYÖTÄ (1. JOULUKUUTA 2004). Näin luotiin oikeusperusta muiden elinten kuin Reinin rannikkovaltioiden ja Belgian myöntämien todistusten tunnustamiselle, minkä jälkeen neuvosto pääsi osittaiseen poliittiseen yhteisymmärrykseen direktiiviehdotuksen operatiivisesta osasta. Useita kuukausia myöhemmin neuvosto pääsi yhteisymmärrykseen myös liitteiden teksteistä.

Neuvosto hyväksyi komission ehdotuksen päälinjat. Neuvosto on kuitenkin muuttanut joidenkin artiklojen sanamuotoa joko niiden selventämiseksi tai eräiden jäsenvaltioiden esittämien huolenaiheiden huomioon ottamiseksi. Komission mielestä nämä muutokset eivät kuitenkaan muuta ehdotuksen tavoitteita.

Yhteisen kannan teksti ei pelkästään edusta neuvoston nykyistä kantaa, vaan siihen on myös sisällytetty lähes kaikki parlamentin ensimmäisessä käsittelyssä tekemät tarkistukset.

Useimmat muutokset koskevat ehdotuksen muotoa, ja niissä korvataan joissain kohdin sanoja, ilmaisuja, kohtia tai artikloja. Neuvosto on esimerkiksi sisällyttänyt yhteiseen kantaan parlamentin tarkistuksen, jossa direktiivin noudattamisen edellyttämien säännösten voimaan saattamiselle asetettu kiinteä määräaika on korvattu määrittelemällä kyseinen ajankohta suhteessa direktiivin julkaisemisajankohtaan. Tästä syystä viittaus direktiivin voimaantuloon on lisätty 3 artiklan 1 kohdan a alakohtaan, 5 artiklan 5 kohdan a alakohtaan, 8 artiklan 1 ja 2 kohtaan, 13 artiklan 2 ja 3 kohtaan, 22, 23 ja 25 artiklaan sekä liitteisiin.

Koska tekniikan kehitys ja muiden kansainvälisten järjestöjen ja erityisesti RNKK:n työstä johtuva kehitys ei pysähtynyt direktiivin ”talvehtimisen” aikana, EU:n jäsenvaltioiden, RNKK:n ja Euroopan komission asiantuntijoista koostuva yhteinen työryhmä on työskennellyt jatkuvasti vuodesta 2002 lähtien direktiivin laajojen liitteiden mukauttamiseksi. Tämän prosessin aikana tekstiin lisättiin kolme uutta liitettä (nykyiset liitteet VII, VIII ja IX). Neuvosto on sisällyttänyt näiden töiden tulokset yhteiseen kantaan.

Neuvosto on myös hyväksynyt jo komission muutettuun ehdotukseen sisällytetyn parlamentin tarkistuksen, jonka mukaan määritelmäluetteloon lisätään ’matkustajapurjealuksen’ määritelmä (liite II, I osa, 1 luku, 1.01 artiklan 19 kohta). Lisäksi direktiivin liitteeseen II on lisätty edellä mainitun työryhmän laatima matkustajapurjealuksia koskeva uusi luku (Liite II, II osa, 15 a luku).

Neuvosto ei ole tehnyt kovinkaan monia muutoksia, ja niitä voidaan pitää komission alkuperäisessä ja muutetussa ehdotuksessa asetettujen tavoitteiden mukaisina.

(1) Tärkein muutos liittyy 3 artiklaan ( Todistuksen mukana pitämistä koskeva velvoite ). Artiklassa säädetään direktiivin liitteessä II määriteltyjen teknisten vaatimusten vastaavuudesta Reinin vesiliikenteestä tehdyn tarkistetun yleissopimuksen mukaisesti vahvistettujen teknisten vaatimusten kanssa. Tämä on tulosta perusteellisista valmistelevista keskusteluista, joita Euroopan komissio on käynyt RNKK:n jäseninä olevien EU:n jäsenvaltioiden kanssa. Kyseinen artikla on direktiivin kulmakivi, sillä siinä varmistetaan, että tämän yhteisön direktiivin mukaisesti myönnetyt todistukset antavat oikeuden liikennöintiin Reinillä vastaavalla tavalla kuin Reinin rannikkovaltioiden ja Belgian myöntämät todistukset.

(2) Komissio tukee 5 artiklaa ( Tiettyjä alueita koskevat lisävaatimukset tai lievennetyt vaatimukset ) koskevaa muutosta. Artiklaa on muutettu siten, että siinä otetaan huomioon eräiden jäsenvaltioiden ilmaisema toive mahdollisuudesta olla soveltamatta liitteessä II olevassa 24 a luvussa mainittuja siirtymäsäännöksiä tapauksissa, joissa niiden soveltaminen merkitsisi voimassa olevien kansallisten turvallisuusmääräysten lievenemistä.

(3) Ehdotuksen 19 artiklaa ( Komiteamenettely ) on muutettu siten, että siinä seurataan komiteamenettelyjä koskevia yleisiä sääntöjä päätöksen 1999/468/EY 3 ja 7 artiklan mukaisesti.

(4) Muodolliselta kannalta neuvosto on muuttanut ehdotusta tekemällä siitä uudelleen laaditun direktiivin, jolla korvataan direktiivi 82/714/ETY. Tämä tarkoittaa, että direktiivi sisältää myös kaikki direktiivin 82/714/ETY artiklat, joita ei ole muutettu. Direktiiviin on myös lisätty uusi 25 artikla ( Direktiivin 82/714/ETY kumoaminen ).

(5) Uudelleen numeroidun 27 artiklan ( Osoitus ) tekstiä on muutettu siten, että direktiivi on osoitettu ainoastaan niille jäsenvaltiolle, joilla on 1 artiklan 1 kohdassa tarkoitettuja sisävesiväyliä. Komissio hyväksyy tämän rajoituksen.

4. PÄÄTELMÄ

Edellä esitetyistä syistä komissio katsoo, että neuvoston 23. helmikuuta 2006 yksimielisesti vahvistama yhteinen kanta ei muuta komission ehdotuksen päämääriä tai lähestymistapaa. Näin ollen se voi tukea yhteistä kantaa ennen kaikkea sen vuoksi, että siinä otetaan asianmukaisesti huomioon Euroopan parlamentin ensimmäisessä käsittelyssä ehdottamat tarkistukset ja komission muutettu ehdotus.

5. KOMISSION LAUSUMA

Komissio antoi yhteisen kannan vahvistamisen yhteydessä yksipuolisen lausuman (ks. liite I).

LIITE I

Komission lausuma

Komissio sitoutuu tekemään tämän direktiivin täytäntöönpanossa tiivistä yhteistyötä RNKK:n kanssa sekä liitteiden mukauttamisen että jäsenvaltioissa tapahtuvan direktiivin soveltamisen osalta ja ottamaan huomioon kaikki RNKK:n tässä yhteydessä tekemät aloitteet.